**Fletëpalosja e Informacionit për Vaksinimin kundër Difterisë për Kontakte të Ngushta**

**Pse po më ofrohet kjo vaksinë?**

Juve ju ofrohet kjo vaksinë sepse jeni në kontakt të ngushtë me dikë që ka një infeksion të quajtur difteria. Vaksinimi kundër difterisë është mënyra më e mirë për t'u mbrojtur nga infeksioni i difterisë.

**Çfarë është difteria?**

Difteria është një sëmundje serioze që zakonisht fillon me dhimbje të fytit dhe mund të shkaktojë shpejt probleme me frymëmarrjen. Mund të dëmtojë zemrën dhe sistemin nervor dhe, në raste të rënda, mund të vrasë. Të njëjtat baktere gjithashtu mund të shkaktojnë ulçera në lëkurë, veçanërisht në këmbë.

**Si përhapet difteria?**

Difteria përhapet nga kontakti me pikat e frymëmarrjes nga fyti i një personi me difteri ose ai që mbart bakteret, përmes kollitjes dhe teshtitjes. Herë pas here, përhapja mund të ndodhë edhe nëpërmjet prekjes së objekteve që kanë qenë në kontakt me plagët e lëkurës ose ulcerat e njerëzve të infektuar.

**Si parandalohet difteria?**

Vaksinimi kundër difterisë bëhet si pjesë e programit të imunizimit të fëmijërisë në mbarë botën. Vaksina është shumë efektive dhe e sigurt dhe kështu sëmundja tani është e rrallë në Irlandë. Në vendet ku shërbimet e imunizimit janë ndërprerë, infeksioni nga difteria është më i zakonshëm.

**A do të më ndalojë vaksina të zhvilloj difterinë?**

Tani po ju ofrohet vaksinimi kundër difterisë sepse jeni në kontakt të ngushtë me një person që ka infeksion të difterisë. Kjo vaksinë gjithashtu ofron mbrojtje të rëndësishme kundër infeksioneve të poliomielitit dhe tetanozit.

Nëse tashmë jeni vaksinuar plotësisht kundër difterisë kur keni qenë fëmijë, rekomandohet një dozë vaksine tani për të rritur mbrojtjen tuaj dhe është shumë e sigurt.

Nëse nuk jeni vaksinuar plotësisht si fëmijë (ose nuk jeni i sigurt nëse jeni vaksinuar plotësisht), ju rekomandohet të merrni një dozë vaksine tani. Ky vaksinim do të ndihmojë për të filluar mbrojtjen tuaj kundër difterisë, por është gjithashtu e rëndësishme që të merrni më shumë doza vaksine më vonë për të përfunduar kursin e vaksinimit dhe për t'u siguruar që jeni plotësisht të mbrojtur.

**A ka dikush që nuk mund ta marrë vaksinën?**

Ka shumë pak arsye pse nuk mund ta merrni vaksinën. Nuk duhet ta merrni vaksinën nëse keni pasur një reaksion alergjik shumë të rëndë (anafilaksi) ndaj një vaksine të mëparshme ose ndaj ndonjë pjese të vaksinës. Ju lutemi tregoni ekipit mjekësor që po organizon vaksinimin nëse kjo ju ka ndodhur.

**A ka ndonjë efekt anësor nga vaksina?**

Si të gjitha barnat, edhe vaksinat mund të shkaktojnë efekte anësore. Shumica e tyre janë të lehta deri të moderuara, afatshkurtra dhe jo të gjithë i marrin ato.

Mund të keni skuqje, ënjtje ose dhimje në krahun ku keni bërë injeksionin, ose mund të keni temperaturë ose dhimbje koke. Këto simptoma zakonisht zhduken brenda disa ditësh.

Efektet anësore serioze, si një reaksion i rëndë alergjik, janë jashtëzakonisht të rralla. Vaksinuesi juaj është i trajnuar për të trajtuar reaksione alergjike shumë të rralla serioze.

Nëse nuk jeni shumë mirë pasi keni marrë një vaksinë, mund të jeni të sëmurë për ndonjë arsye tjetër. Nëse jeni të shqetësuar, ju lutemi kërkoni këshilla mjekësore.